เทเวศเผยปี53กำไรเพิ่ม16%
เทเวศประกันภัย เผยปี 53 กำไรสุทธิ 1,124.80 ล้านบาท เพิ่มขึ้น 16%
9 มี.ค. 2554

เทเวศประกันภัย เผยปี 53 กำไรสุทธิ 1,124.80 ล้านบาท เพิ่มขึ้น 16% 
นายอนันต์ เกษเกษมสุข กรรมการผู้จัดการ บริษัท เทเวศประกันภัย   เปิดเผยว่า จากผลการดำเนินงานในปี 2553 ที่ผ่านมานั้น บริษัทฯ มีรายได้จากเบี้ยประกันภัยรับรวมทั้งสิ้น 3,419 ล้านบาท ซึ่งถือว่าเพิ่มขึ้นจากปีก่อน และเมื่อหักเบี้ยประกันภัยต่อจำนวน 1,403.84 ล้านบาท บริษัทฯ จะมีเบี้ยประกันภัยรับสุทธิ 2,015.16 ล้านบาท
ทั้งนี้ บริษัทฯ มีเงินสำรองเบี้ยประกันที่ยังไม่ถือเป็นรายได้จำนวน 262.05 ล้านบาท และมีค่าใช้จ่ายในการรับประกันภัยสุทธิจำนวน 1,124.80 ล้านบาท ส่งผลให้บริษัทฯ มีกำไรจากการรับประกันภัยรวมสิ้นสุด ณ วันที่ 31 ธันวาคม 2553 เท่ากับ 628.32 ล้านบาท เพิ่มขึ้นจากปีก่อน 88.82 ล้านบาท หรือเพิ่มขึ้น 16%
สำหรับรายละเอียดผลการดำเนินงานด้านรายรับเบี้ยประกันภัยประเภทต่างๆ ในปี 2553 นั้น บริษัทฯ มีรายรับเบี้ยประกันอัคคีภัย 242.35 ล้านบาท เพิ่มขึ้นจากปีก่อน 14.67 ล้านบาท หรือเพิ่มขึ้นคิดเป็น 6.44% รายรับเบี้ยประกันภัยทางทะเลและขนส่ง 101.48 ล้านบาท เพิ่มขึ้นจากปีก่อน 3.84 ล้านบาท หรือเพิ่มขึ้นคิดเป็น 3.93% รายรับเบี้ยประกันภัยประเภทรถยนต์รวม 1,442.40 ล้านบาท เพิ่มขึ้นจากปีก่อน 416.35 ล้านบาท หรือเพิ่มขึ้นคิดเป็น 40.58% และรายรับเบี้ยประกันภัยเบ็ดเตล็ดรวม 1,632.77 ล้านบาท เพิ่มขึ้นจากปีก่อน 222.06 ล้านบาท หรือเพิ่มขึ้นคิดเป็น 15.74%
ส่วนผลการดำเนินงานด้านการลงทุนปี 2553 บริษัทฯ มีรายได้จากการลงทุน 61.41 ล้านบาท ลดลงจากปีก่อน 2.77 ล้านบาท หรือลดลงคิดเป็น 4.31% และมีกำไรจากการลงทุนในหลักทรัพย์ 2.92 ล้านบาท ลดลงจากปีก่อน 5.48 ล้านบาท หรือลดลงคิดเป็น 65.27% ทั้งนี้ บริษัทฯ จึงมีกำไรจากการลงทุนสุทธิสิ้นสุด ณ วันที่ 31 ธันวาคม 2553 เท่ากับ 64.33 ล้านบาท ลดลงจากปีก่อน 8.25 ล้านบาท หรือลดลงคิดเป็น 11.37%
เมื่อสรุปฐานะทางการเงิน ณ วันที่ 31 ธันวาคม 2553 บริษัทฯ มีสินทรัพย์รวมทั้งสิ้น 5,064 ล้านบาท มีหนี้สินรวมทั้งสิ้น 2,969 ล้านบาท และมีส่วนของผู้ถือหุ้นรวมทั้งสิ้น 2,095 ล้านบาททั้งนี้ จากการประชุมคณะกรรมการบริษัทฯ ที่ผ่านมา มีมติเห็นชอบให้จ่ายเงินปันผลให้แก่ผู้ถือหุ้นในอัตราหุ้นละ 5 บาท นอกจากนี้ บริษัทฯ จะทำการเพิ่มทุนจดทะเบียนจาก 120 ล้านบาท เป็น 300 ล้านบาท ทั้งนี้ เพื่อให้บริษัทฯ มีฐานะทางการเงินที่มั่นคงแข็งแกร่ง สามารถรองรับการขยายธุรกิจและการเจริญเติบโตในอนาคตได้อย่างต่อเนื่อง โดยแปลงจากกำไรสะสมที่ยังไม่ได้จัดสรร ด้วยการจ่ายเป็นหุ้นปันผล มูลค่าหุ้นละ 10 บาท รวม 18 ล้านหุ้น ให้แก่ผู้ถือหุ้นเดิมตามส่วนจำนวนที่ผู้ถือหุ้นแต่ละคนถืออยู่ ในอัตรา 1 หุ้นสามัญเดิม ต่อ 1.5 หุ้นสามัญใหม่ ในกรณีมีเศษหุ้น บริษัทฯ จะจ่ายเงินปันผลในส่วนของเศษหุ้นนี้เป็นเงินให้กับผู้ถือหุ้นอัตราหุ้นละ 5 บาท โดยจะนำเสนอต่อที่ประชุมสามัญผู้ถือหุ้นในวันที่ 25 เมษายน 2554 ให้อนุมัติการจ่ายเงินปันผลและการเพิ่มทุนจดทะเบียนดังกล่าว
อย่างไรก็ตามในปี 2554 นี้ บริษัทฯ ยังคงเดินหน้าขยายฐานลูกค้ารายย่อยควบคู่กับการรักษาฐานลูกค้าเก่า ผ่านกิจกรรมการตลาดในรูปแบบต่างๆ เพราะคาดว่าธุรกิจในกลุ่มประกันวินาศภัยยังมีโอกาสเติบโตได้อีกมาก รวมทั้งจะทำการขยายศูนย์บริการ Deves Station ในทำเลธุรกิจและศูนย์การค้าเพื่อให้บริการของบริษัทฯ เข้าถึงลูกค้าและเป็นการอำนวยความสะดวกให้แก่ผู้ใช้บริการให้มากที่สุด